Михаил Лермонтов
Боязън

Превод от руски: Петър Велчев, 2008

chitanka.info

Страхувай се от любовта!

След като с жар те разтревожи,

с тъга ще те погуби тя,

а да те възкреси не може.

Жената скъпа в миг щастлив

ще ти даде — е, да! — ръката…

Но дни ще минат… Кичур сив

ще сложи между вас съдбата…

Ограбен, жалък ще си ти —

в креслото, с горест мълчалива

загледан в грозните черти

на свойта бабичка бъбрива.

А после ще потръпнеш цял

от спомена за младините,

когато огън е пламтял

зад тези старчески ланити…

Сам по̀ е леко да стоиш,

смъртта си весел да очакваш —

тъй двойна скръб ще си спестиш

и две сърца не ще оплакваш!…

1830

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.